钦定古今图书集成/明伦汇编/交谊典/第038卷 > 邵二泉集 > 《送雷季正序》元·姚燧
## 钦定古今图书集成/明伦汇编/交谊典/第038卷 > 邵二泉集 > 《送雷季正序》元·姚燧

“燧，从鲁斋先生游，最故且久。于同门之士，学为最怠
而不加进，自亲夏楚时犹尔，况今载名仕版，远处数
千里之外哉？昔之怠者为忘，不加进者阤而为退矣。
宜季正之耻友而羞际，予之心安焉而不敢有憾。不
谓徒以从游之久，故愿因鄙言，获进拜先生屦前。”呜
呼！其志则勤，其意则良，惜所藉以为介者非其人也，
“是一也。”又先生自谢政而归，屏迹桑梓，养安泉石，家
事不以干于心，乡人莫得见其面，于时求欲如祭酒
之授徒，来则受之亦难也，予则止之无行。虽然，以先
生平昔乐教之心，且熟子之兄伯静之名，尝哀其愿
见未得，竟抑志以卒。有弟如此，笃道而善学，行己以
化乡，岸然不流于今俗。翘然自视以古人千里裹粮
而就正焉。又观夫人有可进成德达才之具，必不拒
其见也。予则劝之令行。且景星凤凰之为物，人或赌
之，犹为生之幸，况大人君子道德之容，可以兴起一
世；仁义之言，足以发辉百王者哉！获一进拜而闻其
绪论，必决滞为通，易暗为明，大有得于曩昔也。有得
而私之，仁人之用心不然，行哉。予将须其归而见告
也。